次韻庭藻韓園燕集
作者：周紫芝
朝代：宋

paragraphs: 故老歸來有喬木，更結飛樓繞湖綠。
城南去天無尺五，中有人間幾巖谷。
驊騮曉踏金谷園，花邊立馬絲竹喧。
金屈巵行碧落酒，繡羅襦醉雙紋鴛。
吳姫遺鈿客墮幘，白眼舉觴天宇窄。
春深别館花如烟，藉草傳杯地爲席。
君居當東我復西，莫嫌酒涴身上衣。
遙知第五橋邊路，桐葉題詩人未歸。
明朝雨驟風苦惡，殘榼雖存不堪酌。
更須拭眼到風篁，急呼海棠償舊約。